2 Dikoronika 15 | Beibele Inthaneteng | Phetolelo ya Lefase le Lefsa
2 Dikoronika 15:1-19
15 Bjale Asaria morwa wa Odede+ a aparelwa ke moya+ wa Modimo.
2 Ke moka a ya pele ga Asa a re go yena: “Hle wena Asa le Juda ka moka gotee le Benjamini, nkweng! Jehofa o na le lena ge feela le ka ba le yena;+ ge e ba le mo tsoma,+ o tla dira gore le mo hwetše, eupša ge e ba le mo tlogela, le yena o tla le tlogela.+
3 Baisiraele ba fetša matšatši a mantši+ ba se na Modimo wa therešo, ba se na moperisita yo a ba rutago+ e bile ba se na Molao.
4 Eupša ge ba be ba le tlalelong+ ba ile ba boela go Jehofa Modimo wa Isiraele+ ba mo nyaka, yena a dira gore ba mo hwetše.+
5 Dinakong tšeo go be go se na khutšo go yo a tšwago goba go yo a tsenago,+ ka gobane go be go na le tlhakatlhakano e kgolo gare ga badudi ka moka ba dileteng tšeo.+
6 Ba be ba šarakantšwe, setšhaba se tsogela setšhaba+ le motse o tsogela motse, ka gobane Modimo o be a ba hlakahlakantšhitše ka mehuta ka moka ya ditlalelo.+
7 Ebang le sebete+ gomme le se ke la hlephiša diatla tša lena,+ ka gobane modiro wa lena o na le moputso.”+
8 Gateetee ge Asa a ekwa mantšu a le boporofeta bja moporofeta Odede,+ o ile a ba le sebete gomme a fediša makgapha+ nageng ka moka ya Juda le ya Benjamini gotee le metseng yeo a bego a e thopile dithabeng tša Efuraime,+ a ba a mpshafatša aletare ya Jehofa yeo e bego e le pele ga mathudi a Jehofa.+
9 A kgoboketša Juda ka moka le Benjamini+ gotee le badiiledi+ bao ba bego ba na le bona ba go tšwa go Efuraime, Manase le Simeone, gobane badiiledi bao ba be ba arogetše go yena ka bontši go tšwa Isiraele ge ba bona gore Jehofa Modimo wa gagwe o be a na le yena.+
10 Ka gona ba kgoboketšwa Jerusalema kgweding ya boraro ka ngwaga wa lesomehlano wa pušo ya Asa.
11 Ke moka letšatšing leo ba direla Jehofa sehlabelo ka dithebola tšeo ba tlilego le tšona, e lego dikgomo tše makgološupa le dinku tše dikete tše šupago (7 000).
12 Go oketša moo, ba dira kgwerano+ ya gore ba tla tsoma Jehofa Modimo wa borakgolokhukhu ba bona ka dipelo tša bona ka moka le ka meoya ya bona ka moka;+
13 gore motho le ge e le ofe yo a ka se tsomego Jehofa Modimo wa Isiraele a bolawe,+ e ka ba e le yo monyenyane goba yo mogolo,+ e le monna goba mosadi.+
14 Ka gona ba enela+ Jehofa ka lentšu la go hlaboša le ka go goeletša ka tlhalalo e bile ba letša diphalafala le dinaka.
15 Bajuda ka moka ba thabišwa+ ke seo go ennwego ka sona; ka gobane ba be ba enne ka dipelo tša bona ka moka e bile ba thabetše gore ba mo tsomile, moo yena a ilego a dira gore ba mo hwetše;+ Jehofa yena a ba nea khutšo ka gohle.+
16 Kgoši Asa+ o ile a tloša gaešita le Maaka+ makgolo’agwe gore e se sa ba mohumagadi,+ ka gobane o be a dirile modingwana wa go šišimiša+ wo o dirišwago borapeding bja kota e kgethwa;+ ke moka Asa a rema modingwana woo wa gagwe wa go šišimiša, a o šilaganya gomme a o fišetša+ moeding wa mafula wa Kidirone.+
17 Mafelo a phagamego+ ona ga se a ka a fela Isiraeleng.+ Fela pelo ya Asa ya dula e botega matšatšing ka moka a bophelo bja gagwe.+
18 A tšea dilo tšeo di bego di kgethagaditšwe ke tatagwe le dilo+ tšeo yena a bego a di kgethagaditše, a di tliša ka ntlong ya Modimo wa therešo, a tliša silifera, gauta le dibjana.+
19 Ge e le ntwa yona, ga se ya ka ya ba gona go fihlela ngwageng wa masometharo-hlano wa pušo ya Asa.+
2 Dikoronika 15